中澣西湖之集斯遠有詩輒奉同遊一笑
作者：任希夷
朝代：宋

paragraphs: 志士不厭朝市喧，幽人終愛山林靜。
一生遑遑爲斗食，匪石有懷徒烱烱。
今朝結客來西湖，翛然會心塵慮屏。
珠宮貝闕同天遊，閬風玄圃非人境。
留連山色即傳觴，眷戀柳陰還繫艇。
諸公湖海氣不除，萬里昂昂羽毛整。
豈但笑語同娛嬉，正須樂石相箴警。
東坡仙去今幾時，寥落風煙誰與領。
浪言夏日如許長，樂哉未央等俄頃。
不堪歸騎催入關，清夢猶應在雲嶺。